Document ID: 31986R0314

*****
ΚΑΝΟΝΙΣΜΟΣ (ΕΟΚ) αριθ. 314/86 ΤΗΣ ΕΠΙΤΡΟΠΗΣ
της 11ης Φεβρουαρίου 1986
για τον καθορισμό των λεπτομερειών εφαρμογής σχετικά με τη χορήγηση πριμοδότησης αποθεματοποίησης για ορισμένα προϊόντα αλιείας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), όπως τροποποιήθηκε τελευταία από την πράξη προσχώρησης της Ισπανίας και Πορτογαλίας, και ιδίως το άρθρο 14α παράγραφος 5,
Εκτιμώντας:
ότι, δυνάμει του άρθρου 14α του κανονισμού (ΕΟΚ) αριθ. 3796/81, τα κράτη μέλη χορηγούν πριμοδότηση αποθεματοποίησης στις οργανώσεις παραγωγών, που προβαίνουν, κάτω από ορισμένες προϋποθέσεις, στην πώληση μικρών αστακών Νορβηγίας και καβουριών tourteau, καθώς και στη αποθεματοποίηση των προϊόντων · ότι, κατά συνέπεια, είναι σκόπιμο να διευκρινιστούν οι προϋποθέσεις αυτές·
ότι η πριμοδότηση αυτή μπορεί να χορηγηθεί μόνο στις κατηγορίες των εν λόγω προϊόντων που μπορούν να διατεθούν μετά την αποθεματοποίηση ή τη διατήρηση· ότι, κατά συνέπεια, είναι σκόπιμο να καθοριστούν οι κατηγορίες αυτές·
ότι, προκειμένου να εξασφαλιστεί η καλή λειτουργία του καθεστώτος πριμοδότησης στην αποθεματοποίηση, και ιδίως η τήρηση της κοινοτικής τιμής πώλησης, είναι απαραίτητο να διευκρινιστούν οι λεπτομέρειες εφαρμογής του εν λόγω καθεστώτος ·
ότι το άρθρο 2 παράγραφοι 2 και 3 του κανονισμού (ΕΟΚ) αριθ. 2202/82 του Συμβουλίου της 28ης Ιουλίου 1982 περί καθορισμού των γενικών κανόνων σχετικά με τη χορήγηση χρηματικής αντιστάθμισης για ορισμένα προϊόντα αλιείας (2), και τα άρθρα 2 και 4 του κανονισμού (ΕΟΚ) αριθ. 3137/82 της Επιτροπής της 19ης Νοεμβρίου 1982 περί καθορισμού των λεπτομερειών εφαρμογής σχετικά με τη χορήγηση χρηματικής αντιστάθμισης για ορισμένα προϊόντα αλιείας (3), όπως τροποποιήθηκε από τον κανονισμό (ΕΟΚ) αριθ. 3165/84 (4), καθορίζουν, στο πλαίσιο του καθεστώτος τιμών απόσυρσης, τις προϋποθέσεις χρήσης του περιθωρίου ανοχής που προβλέπεται από το άρθρο 13 παράγραφος 1 στοιχείο α) του κανονισμού (ΕΟΚ) αριθ. 3796/81· ότι, για να τηρηθεί ο παραλληλισμός των δύο καθεστώτων, είναι σκόπιμο η χρήση του περιθωρίου ανοχής στα πλαίσια των καθεστώτων των τιμών πώλησης που προβλέπεται από το άρθρο 14α παράγραφος 1 του κανονισμού (ΕΟΚ) αριθ. 3796/81 να υπαχθεί στις ίδιες προϋποθέσεις·
ότι δυνάμει του άρθρου 14α παράγραφος 4 πρώτο εδάφιο, η πριμοδότηση μπορεί να χορηγηθεί μόνο για το 20 % των ποσοτήτων που διατίθενται ετησίως προς πώληση· ότι, συνεπώς, είναι σκόπιμο να προσδιοριστούν τα στοιχεία που λαμβάνονται υπόψη για τον υπολογισμό του ποσοστού αυτού·
ότι, προκειμένου εξασφαλιστεί η ποιότητα των προϊόντων και η διάθεσή τους στη αγορά, είναι απαραίτητο να καθοριστούν οι ελάχιστες προϋποθέσεις στις οποίες πρέπει να ανταποκρίνονται οι δραστηριότητες για τις οποίες χορηγείται πριμοδότηση, καθώς και οι προϋποθέσεις όσον αφορά την αποθεματοποίηση και την εκ νέου διάθεση στην αγορά·
ότι, προκειμένου να αποφευχθούν οι απάτες, ιδίως σε περίπτωση διατήρησης σε ενυδρεία ή σε ειδικούς κλωβούς, πρέπει να εφαρμοστεί ένα κατάλληλο σύστημα αποθεματοποίησης και σήμανσης·
ότι είναι απαραίτητο να δοθεί ορισμός των τεχνικών εξόδων και δημοσιονομικών εξόδων, που λαμβάνονται υπόψη κατά τον υπολογισμό της πριμοδότησης·
ότι οι οργανώσεις παραγωγών πρέπει να συμμετέχουν στα οικονομικά βάρη που συνδέονται με την εφαρμογή του καθεστώτος πριμοδότησης για την αποθεματοποίηση των κατεψυγμένων προϊόντων · ότι το ποσό της πριμοδότησης πρέπει να καθορίζεται κυρίως βάσει του κόστους της σταθεροποίησης και της αποθεματοποίησης ότι είναι σκόπιμο να κατανεμηθεί το ποσό της ενίσχυσης κατά τρόπο ανάλογο με την περίοδο αποθεματοποίησης· ότι, για τους ίδιους λόγους, η περίοδος αποθεματοποίησης για την οποία προβλέπεται πριμοδότηση δεν μπορεί να υπερβαίνει τους έξι μήνες ·
ότι, προκειμένου να βελτιωθεί η αποτελεσματικότητα του ελέγχου, οι δικαιούχοι της πριμοδότησης πρέπει να τηρούν λογιστικά βιβλία αποθήκης· ότι τα εν λόγω βιβλία πρέπει να φέρουν τις απαραίτητες ενδείξεις για τους σκοπούς του ελέγχου αυτού·
ότι είναι απαραίτητο να διευκρινιστούν οι λεπτομέρειες οι σχετικές με την υποβολή αίτησης για χορήγηση πριμοδότησης εκ μέρους των ενδιαφερομένων·
ότι είναι σκόπιμο να διευκρινιστούν επίσης οι λεπτομέρειες οι σχετικές με τη χορήγηση προκαταβολής και να καθοριστεί το ποσό της σχετικής ασφάλειας· ότι οι λεπτομέρειες όσον αφορά τη σύσταση, την αποδέσμευση και την κατάπτωση της ασφάλειας αυτής πρέπει επίσης να προσδιοριστούν·
ότι, σε περίπτωση παράβασης, περιορισμένης έκτασης, του καθεστώτος πριμοδότησης αποθεματοποίησης, λόγω του νέου χαρακτήρα του εν λόγω καθεστώτος, είναι σκόπιμο το μικρό οικονομικό πλεονέκτημα που ενδέχεται να προκύψει από αυτή την παράβαση να μην επιφέρει πλήρη άρση του δικαιώματος πριμοδότησης για αποθεματοποίηση αλλά μια κατ' αποκοπή μείωση αυτής·
ότι είναι απαραίτητο να καθοριστεί ο συντελεστής μετατροπής που εφαρμόζεται στην πριμοδότηση αποθεματοποίησης και στις προκαταβολές·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προϊόντων Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει τις λεπτομέρειες εφαρμογής σχετικά με τη χορήγηση πριμοδότησης αποθεματοποίησης στις οργανώσεις παραγωγών για τους μικρούς αστακούς Νορβηγίας και τα καβούρια tourteau, η οποία αναφέρεται στο άρθρο 14α του κανονισμού (ΕΟΚ) αριθ. 3796/81, ο οποίος στο εξής θα ονομάζεται βασικός κανονισμός.
Άρθρο 2
Η πριμοδότηση αποθεματοποίησης χορηγείται μόνο για τα προϊόντα που ανταποκρίνονται στις προϋποθέσεις φρεσκάδας, μεγέθους και παρουσίασης που αναφέρεται στο παράρτημα Ι.
Άρθρο 3
Οι διατάξεις του άρθρου 2 παράγραφοι 2 και 3 του κανονισμού (ΕΟΚ) αριθ. 2202/82 και των άρθρων 2 και 4 του κανονισμού (ΕΟΚ) αριθ. 3137/82 σχετικά με την εφαρμογή της τιμής απόσυρσης και τη χρήση του περιθωρίου ανοχής που προβλέπεται στο άρθρο 13 παράγραφος 1 στοιχείο α) του βασικού κανονισμού, στα πλαίσια του καθεστώτος τιμών απόσυρσης, εφαρμόζονται mutatis mutandis στο καθεστώς τιμών πώλησης που προβλέπεται από το άρθρο 14α παράγραφος 1 του βασικού κανονισμού.
Άρθρο 4
Η πριμοδότηση χορηγείται μόνο για τις ποσότητες οι οποίες σύμφωνα με τις διατάξεις του παρόντος κανονισμού:
α) τέθηκαν προς πώληση:
- μέσω μιας οργάνωσης παραγωγών ή
- μέσω ενός μέλους σύμφωνα με τους κοινούς κανόνες που έχουν θεσπιστεί από την οργάνωση παραγωγών, οι οποίοι αναφέρονται στο άρθρο 5 παράγραφος 1 δεύτερο εδάφιο πρώτη περίπτωση του βασικού κανονισμού,
αφού έχουν ταξινομηθεί σύμφωνα με τις προδιαγραφές εμπορίας που αναφέρονται στο άρθρο 2 του βασικού κανονισμού και οι οποίες βασίζονται συμβιβάζονται με την εν λόγω ταξινόμηση τη στιγμή κατά την οποία θεωρήθηκαν ως «απούλητες» σύμφωνα με το άρθρο 5·
β) αφότου θεωρήθηκαν ως «απούλητες», διατηρήθηκαν κάτω από συνθήκες οι οποίες εξασφαλίζουν το βαθμό φρεσκάδας που αναφέρεται στο άρθρο 2 και υπέστησαν, το αργότερο την επομένη της ημέρας θέσης προς πώληση, διαδικασία κατάψυξης και αποθεματοποίησης ή διαδικασία διατήρησης· οι διαδικασίες αυτές πραγματοποιήθηκαν από τον οργανισμό παραγωγών ή από έναν ανεξάρτητο επιχειρηματία στον οποίο ο οργανισμός παραγωγών παρέδωσε τις εν λόγω ποσότητες·
γ) τέθηκαν ξανά σε πώληση και πουλήθηκαν, από την οργάνωση παραγωγών ή με την ευθύνη της, για ανθρώπινη κατανάλωση.
Άρθρο 5
Κατά την έννοια του παρόντος κανονισμού, θεωρούνται ως « απούλητες» οι ποσότητες οι οποίες έχουν αποτελέσει αντικείμενο διάθεσης προς πώληση στην οποία ήταν δυνατό να συμμετάσχουν όλοι οι ενδιαφερόμενοι εμπορευόμενοι σύμφωνα με τις εμπορικές συνήθειες του τόπου, κατά τη διάρκεια της οποίας διαπιστώθηκε ότι δεν υπήρχε αγοραστής σε τιμή τουλάχιστον ίση προς την κοινοτική τιμή πώλησης, που καθορίζεται σύμφωνα με το άρθρο 14α παράγραφος 1 του βασικού κανονισμού.
Άρθρο 6
1. Προκειμένου να προσδιοριστεί το ποσοτικό όριο που αναφέρεται στο άρθρο 14α παράγραφος 4 του βασικού κανονισμού λαμβάνονται υπόψη οι ποσότητες ανά προϊόν:
α) οι οποίες έχουν ταξινομηθεί εκ των προτέρων σύμφωνα με τις προδιαγραφές εμπορίας που αναφέρονται στο άρθρο 2 του βασικού κανονισμού, έχουν διατεθεί προς πώληση κατά τη διάρκεια της αλιευτικής περιόδου μέσω του οργανισμού παραγωγών ή ενός εκ των μελών του, σύμφωνα με τους κοινούς κανόνες που αναφέρονται στο άρθρο 5 παράγραφος 1 δεύτερο εδάφιο πρώτη περίπτωση του βασικού κανονισμού που θέσπισε η οργάνωση παραγωγών·
β) οι οποίες έχουν χαρακτηριστεί ως «απούλητες», όπως προβλέπεται στο άρθρο 5, και πρόκειται να τύχουν πριμοδότησης αποθεματοποίησης κατά τη διάρκεια της περιόδου αυτής.
Ο υπολογισμός των ποσοτήτων που επιλέγονται τελικά για τη χορήγηση της πριμοδότησης γίνεται σύμφωνα με το μέρος Α του παραρτήματος ΙΙ.
2. Ωστόσο, η πριμοδότηση δεν χορηγείται αν οι ποσότητες που χαρακτηρίζονται απούλητες δεν καλύπτουν μια ελάχιστη ποσότητα 15 χιλιογράμμων ανά προϊόν, ανά ημέρα αγοράς και ανά οργάνωση παραγωγών.
Άρθρο 7
Οι ενέργειες οι οποίες είναι απαραίτητες για τη σταθεροποίηση και την αποθεματοποίηση, όπως αναφέρονται στο άρθρο 14α παράγραφος 4 δεύτερο εδάφιο του βασικού κανονισμού, είναι:
α) όσον αφορά την μεταποίηση ενόψει της κατάψυξης:
- ο καθαρισμός,
- η διαλογή,
- η συσκευασία,
- ενδεχομένως, ο αποκεφαλισμός,
- ενδεχομένως, το ψήσιμο·
β) όσον αφορά την κατάψυξη:
η κατάψυξη πραγματοποιείται εντός των καταλλήλων εγκαταστάσεων όπου επιτυγχάνεται, μεταξύ άλλων, θερμοκρασία - 18 ° στο κέντρο του προϊόντος εντός μεγίστου χρονικού ορίου πέντε ωρών, με την επιφύλαξη αυστηρότερων εθνικών διατάξεων ή εμπορικών κανόνων που εφαρμόζονται στα κράτη μέλη.
γ) όσον αφορά τη διατήρηση των καβουριών tourteau:
η τοποθέτηση των ζωντανών προϊόντων σε κατάλληλα στερεωμένα ενυδρεία ή κλωβούς τα οποία τροφοδοτούνται με θαλασσινό νερό και είναι εγκεκριμένα από τα κράτη μέλη.
Άρθρο 8
Χορηγείται πριμοδότηση αποθεματοποίησης μόνο για τα προϊόντα που ανταποκρίνονται στις ακόλουθες ελάχιστες προϋποθέσεις όσον αφορά την αποθεματοποίηση και την εκ νέου διάθεση στην αγορά:
1. Αποθεματοποίηση
α) Όσον αφορά τα κατεψυγμένα προϊόντα:
- η διάρκεια της αποθεματοποίησης δεν μπορεί να είναι μικρότερη από 15 ημέρες από την ημερομηνία έναρξης της αποθεματοποίησης. Θεωρούνται σαν ημερομηνίες έναρξης της αποθεματοποίησης η δέκατη πέμπτη ημέρα του τρέχοντος ημερολογιακού μήνα για τις ποσότητες των οποίων η κατάψυξη πραγματοποιήθηκε ανάμεσα στην πρώτη και τη δέκατη πέμπτη ημέρα του μήνα αυτού και η τελευταία ημέρα του τρέχοντος μήνα για τις ποσότητες των οποίων η κατάψυξη πραγματοποιήθηκε ανάμεσα στη δέκατη έκτη και την τελευταία ημέρα του εν λόγω μήνα,
- η θερμοκρασία αποθεματοποίησης δεν μπορεί να είναι υψηλότερη από - 21 °C, με την επιφύλαξη αυστηρότερων εθνικών διατάξεων ή εμπορικών κανόνων που εφαρμόζονται στα κράτη μέλη·
β) όσον αφορά τα καβούρια tourteau που βρίσκονται σε ενυδρεία ή κλωβούς:
- η διάρκεια της αποθεματοποίησης των ποσοτήτων δεν μπορεί να υπερβεί τις 25 ημέρες από την ημερομηνία κατά την οποία χαρακτηρίστηκαν ως «απούλητα»,
- τα προϊόντα είναι αποθεματοποιημένα μέσα σε ενυδρεία ή κλωβούς τα οποία εξασφαλίζουν, κατά τρόπο που ικανοποιεί τα ενδιαφερόμενα κράτη μέλη, τη φρεσκάδα των προϊόντων, ιδίως με την ανανέωση του θαλασσινού νερού·
γ) για το σκοπό του ελέγχου, τα προϊόντα είναι αποθεματοποιημένα σε ομοιογενείς παρτίδες και χωριστά από τα υπόλοιπα προϊόντα. Η αναγνώριση των ποσοτήτων που έχουν αποθεματοποιηθεί μετά την κατάψυξη ή αποθεματοποιηθεί σε ενυδρεία ή κλωβούς και προέρχονται από τις αντίστοιχες αρχικές ποσότητες γίνεται, από την τοποθέτηση πάνω στη συσκευασία ή στα κιβώτια, μιας επιγραφής που αναφέρει ιδιαίτερα το καθαρό βάρος και την ημερομηνία έναρξης της αποθεματοποίησης.
2. Εκ νέου διάθεση στην αγορά
α) Οι ποσότητες που είναι αποθεματοποιημένες σε ενυδρεία ή σε κλωβούς διατίθενται εκ νέου στην αγορά υπό τέτοιους όρους ώστε να μην παρεμποδίζουν την κανονική διάθεση των προϊόντων αυτών. Τα προϊόντα που διατέθηκαν εκ νέου στην αγορά δεν μπορούν να αποτελέσουν αντικείμενο αποθεματοποίησης για να επωφεληθούν της πριμοδότησης.
Οι ενδιαφερόμενες οργανώσεις παραγωγών λαμβάνουν τα απαραίτητα για το σκοπό αυτό μέτρα τα οποία μπορούν να περιλαμβάνουν μία ελάχιστη περίοδο αποθεματοποίησης υπό την προϋπόθεση των όρων των προβλεπομένων στο σημείο 1 στοιχείο β)·
β) για όλα τα προϊόντα, η εκ νέου διάθεση στην αγορά πραγματοποιείται σε παρτίδες ομογενείς ως προς το είδος, την παρουσίαση, τη συσκευασία και, ενδεχομένως, την κατάψυξη·
εξάλλου, η εκ νέου διάθεση στην αγορά πραγματοποιείται σύμφωνα με τις διατάξεις που ισχύουν σε κάθε κράτος μέλος όσον αφορά την εμπορία των προϊόντων που προορίζονται για ανθρώπινη κατανάλωση.
Άρθρο 9
1. Το ποσό της πριμοδότησης αποθεματοποίησης καθορίζεται πριν από την έναρξη κάθε αλιευτικής περιόδου βάσει των τεχνικών και χρηματοδοτικών εξόδων των σχετικών με τις ενέργειες που είναι απαραίτητες για τη σταθεροποίηση και την αποθεματοποίηση των εν λόγω προϊόντων, που πραγματοποιήθηκαν στην Κοινότητα κατά τη διάρκεια της προηγούμενης αλιευτικής περιόδου, μη συμπεριλαμβανομένων των πλέον υψηλών εξόδων, σύμφωνα με τη διαδικασία που προβλέπεται από το άρθρο 33 του βασικού κανονισμού. Το ποσό αυτό καθορίζεται ανά μονάδα βάρους και αναφέρεται στο καθαρό βάρος των προϊόντων που εμφαίνονται στο παράρτημα Ι.
2. Για τα κατεψυγμένα προϊόντα, η πριμοδότηση δεν χορηγείται για περίοδο μεγαλύτερη των εξι μηνών. Το ποσό της πριμοδότησης για τον πρώτο μήνα υπολογίζεται βάσει των εξόδων σταθεροποίησης και αποθεματοποίησης. Για τους επόμενους μήνες, το ποσό αυτό υπολογίζεται βάσει των μηνιαίων εξόδων αποθεματοποίησης.
Το δικαίωμα πριμοδότησης για τον πρώτο μήνα θεωρείται κεκτημένο, για τις ποσότητες των οποίων η αποθεματοποίηση άρχισε σύμφωνα με το άρθρο 8 σημείο 1:
α) τη δέκατη πέμπτη ημέρα του τρέχοντος ημερολογιακού μήνα εάν οι ποσότητες αυτές είναι πάντα αποθεματοποιημένες, την τελευταία ημέρα του εν λόγω μήνα·
β) την τελευταία ημέρα του τρέχοντος ημερολογιακού μήνα, εάν οι ποσότητες αυτές είναι πάντα αποθεματοποιημένες τη δέκατη πέμπτη ημέρα του επόμενου μήνα.
Για τους επόμενους μήνες το δικαίωμα για πριμοδότηση θεωρείται κεκτημένο στην περίπτωση που αναφέρεται εάν οι ποσότητες είναι πάντα αποθεματοποιημένες την τελευταία ημέρα του εν λόγω μήνα, και στην περίπτωση που αναφέρεται στο στοιχείο β), εάν αυτές οι ποσότητες είναι αποθεματοποιημένες τη δέκατη πέμπτη ημέρα του επόμενου ημερολογιακού μήνα.
3. Για τον υπολογισμό του ύψους της πριμοδότησης, για τα προϊόντα που είναι αποθεματοποιημένα σε ενυδρεία ή κλωβούς απώλεια καθαρού βάρους 8 % μεταξύ των αρχικών και των πωληθέντων ποσοτήτων είναι δεκτή. Εάν αυτό το ποσοστό ξεπεραστεί, ο υπολογισμός γίνεται βάσει του καθαρού βάρους των πωληθέντων προϊόντων.
4. Θεωρούνται σαν τεχνικά έξοδα:
α) σχετικά με τη μεταποίηση και την κατάψυξη που αναφέρονται στο άρθρο 7 στοιχεία α) και β) τα έξοδα:
- για εργατικό δυναμικό,
- για ενέργεια,
- για άμεση συσκευασία· β) σχετικά με τη διατήρηση που αναφέρεται στο άρθρο 7 στοιχείο γ) τα έξοδα:
- για εργατικό δυναμικό για την τοποθέτηση και την έξοδο από τα ενυδρεία ή τους κλωβούς,
- για καθαρισμό,
- για διαλογή στα πλαίσια του ελέγχου ποιότητας,
- για ενέργεια·
γ) σχετικά με την αποθεματοποίηση που αναφέρεται στο άρθρο 8 σημείο 1 στοιχείο α) τα έξοδα:
- για ενέργεια,
- για εργατικό δυναμικό, για αποθεματοποίηση και ρευστοποίηση του αποθέματος,
- για άμεση συσκευασία,
- για εργατικό δυναμικό για τον έλεγχο ποιότητας.
5. Θεωρούνται σαν χρηματοδοτικά έξοδα, σχετικά με τις ενέργειες της αποθεματοποίησης και την σταθεροποίηση των προϊόντων το χρηματοδοτικό κόστος του δεσμευμένου κεφαλαίου που αντιστοιχεί στην αξία των ποσοτήτων των νωπών προϊόντων που προορίζονται για αποθεματοποίηση, το οποίο υπολογίζεται βάσει της κοινοτικής τιμής πώλησης που αναφέρεται στο άρθρο 12 του βασικού κανονισμού.
Άρθρο 10
Τα ενδιαφερόμενα κράτη μέλη θεσπίζουν καθεστώς ελέγχου που εξασφαλίζει ότι τα προϊόντα για τα οποία ζητείται η πριμοδότηση αποθεματοποίησης δικαιούνται αυτής, που περιλαμβάνει μεταξύ άλλων τα κάτωθι στοιχεία:
α) εβδομαδιαία ανακοίνωση από τις οργανώσεις παραγωγών των ποσοτήτων που χαρακτηρίστηκαν ως «απούλητες» και των προβλεπομένων ενεργειών μεταποίησης και διατήρησης, καθώς και του τόπου αποθήκευσης·
β) συχνούς και χωρίς προειδοποίηση ελέγχους στα στάδια της πώλησης, της μεταποίησης, και της αποθεματοποίησης. Η αντιπαράθεση καθενός από αυτά τα στάδια με τα λογιστικά στοιχεία αποθήκης, πρέπει να είναι δυνατή.
Άρθρο 11
1. Οι οργανώσεις παραγωγών που δικαιούνται της πριμοδότησης αποθεματοποίησης τηρούν καθημερινώς λογιστική αποθήκης που περιλαμβάνει τουλάχιστον τα ακόλουθα στοιχεία:
α) όσον αφορά την πρώτη διάθεση προς πώληση:
- τις ποσότητες που καθημερινά τίθενται σε πώληση, κατανεμημένες ανάλογα με την κατηγορία των προϊόντων, κατά την περίοδο αλιείας,
- τις ποσότητες που καθημερινά χαρακτηρίζονται ως «απούλητες» , κατανεμημένες ανάλογα με την κατηγορία του προϊόντος,
- τις ποσότητες που προορίζονται να τύχουν της πριμοδότησης αποθεματοποίησης διακρίνοντας τη μορφή αποθεματοποίησης, κατανεμημένες ανά κατηγορία προϊόντος,
- ενδεχομένως, το δελτίο μεταφοράς των προϊόντων που προορίζονται για αποθεματοποίηση προς έναν ανεξάρτητο επαγγελματία που έχει αναλάβει τις διαδικασίες κατάψυξης ή αποθεματοποίησης, όπως αναφέρεται στο άρθρο 14α του βασικού κανονισμού·
β) όσον αφορά την κατάψυξη και την αποθεματοποίηση:
- την ημερομηνία, τα είδη και το καθαρό βάρος των κατεψυγμένων ποσοτήτων,
- τον τόπο κατάψυξης και τον τόπο αποθεματοποίησης,
- τον αριθμό των συσκευασιών και τα στοιχεία αναγνώρισής τους,
- ενδεχομένως, το όνομα και τη διεύθυνση των επιχειρήσεων που αναλαμβάνουν την κατάψυξη,
- την αρχή και το πέρας των διαδικασιών αποθεματοποίησης·
γ) όσον την αποθεματοποίηση σε ενυδρείο ή σε κλωβούς:
- τόπος της αποθεματοποίησης,
- ενδεχομένως, το όνομα και η διεύθυνση των επιχειρήσεων που αναλαμβάνουν την αποθεματοποίηση,
- την αρχή και το πέρας των διαδικασίων της αποθεματοποίησης,
- το καθαρό βάρος, τον αριθμό των κιβωτίων και τα στοιχεία αναγνώρισης·
δ) όσον αφορά τη διάθεση στην αγορά των αποθεματοποιημένων προϊόντων, για κάθε παρτίδα που πουλήθηκε, την ποσότητα του προϊόντος, τον αριθμό και την ημερομηνία του τιμολογίου, καθώς και την ημερομηνία και τον τόπο πώλησης.
2. Εφόσον μία οργάνωση παραγωγών αναθέτει σε έναν ανεξάρτητο εμπορευόμενο τη φροντίδα να προβεί στην κατάψυξη και στην αποθεματοποίηση ή στη διατήρηση των εν λόγω προϊόντων, ο ανεξάρτητος αυτός επαγγελματίας υποχρεούται να τηρεί λογιστική αποθήκης σύμφωνα με τους όρους της παραγράφου 1 στοιχεία β) και γ).
Άρθρο 12
Η αίτηση καταβολής της πριμοδότησης για αποθεματοποίηση υποβάλλεται μέσα σε διάστημα έξι μηνών μετά το τέλος της περιόδου αλιείας από την ενδιαφερόμενη οργάνωση παραγωγών στις αρμόδιες αρχές του κράτους μέλους.
Περιλαμβάνει, για κάθε προϊόν, τα ακόλουθα στοιχεία:
- το όνομα και τη διεύθυνση του αιτούντος και, ενδεχομένως, της επιχειρήσεως η οποία προέβη στην κατάψυξη ή την αποθεματοποίηση των προϊόντων,
- τις συνολικές ποσότητες που ετέθησαν σε πώληση κατά τη διάρκεια της περιόδου αλιείας,
- τις ποσότητες που χαρακτηρίζονται ως «απούλητες» την ημερομηνία και τον τόπο της πρώτης διάθεσης προς πώληση,
- τις ποσότητες των νωπών προϊόντων που αποθεματοποιήθηκαν αφού καταψύχθηκαν ή διατηρήθηκαν σε ενυδρείο ή σε κλωβούς,
- ημερομηνία κατάψυξης,
- τις ποσότητες των κατεψυγμένων προϊόντων,
- τη διάρκεια της αποθεματοποίησης ή της διατήρησης,
- τις ποσότητες της κάθε παρτίδας που πουλήθηκε καθώς και τον αριθμό και την ημερομηνία του τιμολογίου και την ημερομηνία πώλησης. Άρθρο 13
Το κράτος μέλος δίνει κάθε μήνα στην ενδιαφερόμενη οργάνωση παραγωγών, εφόσον αυτή το ζητήσει, προκαταβολή επί της πριμοδότησης για όλες τις ποσότητες που προορίζονται για πριμοδότηση κατά τη διάρκεια του μηνός αυτού, εφόσον ο αιτών έχει παράσχει ασφάλεια που ισούται με 105 % του ποσού της προκαταβολής.
Οι προκαταβολές υπολογίζονται σύμφωνα με τη μέθοδο που περιγράφεται στο παράρτημα ΙΙ μέρος Β.
Άρθρο 14
1. Η ασφάλεια που αναφέρεται στο άρθρο 13 παρέχεται κατ' επιλογή του αιτούντος, σε ρευστό ή με τη μορφή εγγύησης που δίνεται από οργανισμό που ανταποκρίνεται στα κριτήρια τα καθοριζόμενα από το κράτος μέλος από το οποίο ζητείται η προκαταβολή. Η ασφάλεια αποδεσμεύεται μετά τη λήξη της σχετικής περιόδου αλιείας, αναλογικά προς τις ποσότητες των προϊόντων για τα οποία αναγνωρίσθηκε το δικαίωμα για πριμοδότηση κατά την αποθεματοποίηση.
2. Η ασφάλεια καταπίπτει:
α) αμέσως, για τις ποσότητες για τις οποίες αχρεωστήτως καταβλήθηκε προκαταβολή·
β) μετά τη λήξη της περιόδου εμπορίας:
- εξ ολοκλήρου, εκτός από την περίπτωση ανωτέρας βίας, εάν εντός προθεσμίας έξι μηνών από τη λήξη της σχετικής περιόδου, δεν προσκομίσθηκαν τα προβλεπόμενα για τον καθορισμό της πριμοδότησης στοιχεία.
Εντούτοις, αν αυτά τα στοιχεία προσκομισθούν το αργότερο κατά το δεύτερο μήνα μετά από την ημερομηνία λήξης της προθεσμίας που αναφέρεται πιο πάνω, η εγγύηση επιστρέφεται, ενώ αφαιρείται ποσό που ισούται προς το 10 % της εγγύησης που έχει συσταθεί, για κάθε μήνα ή μέρος του μηνός κατά το οποίο καθυστέρησε η παρουσίαση των εν λόγω στοιχείων,
- αναλογικά προς τις ποσότητες για τις οποίες δεν αναγνωρίσθηκε το δικαίωμα για πριμοδότηση κατά την αποθεματοποίηση.
Άρθρο 15
1. Στην περίπτωση που οργάνωση παραγωγών ή ένα από τα μέλη της διαπράξει περιορισμένης σημασίας παράβαση του καθεστώτος της πριμοδότησης κατά την αποθεματοποίηση και εφόσον αυτή η οργάνωση αποδείξει προς ικανοποίηση του σχετικού κράτους μέλους, ότι η παράβαση αυτή διαπράχθηκε χωρίς δολία πρόθεση ή σοβαρή αμέλεια, το κράτος μέλος κατακρατεί ποσό ίσο προς το 10 % της κοινοτικής τιμής πώλησης που εφαρμόζεται στις σχετικές ποσότητες που προορίσθηκαν για πριμοδότηση κατά την αποθεματοποίηση.
2. Τα κράτη μέλη ανακοινώνουν κάθε μήνα στην Επιτροπή τις περιπτώσεις εφαρμογής της παραγράφου 1.
Άρθρο 16
Το ποσό της πριμοδότησης αποθεματοποίησης που καθορίστηκε για τη σχετική περίοδο εφαρμόζεται στα προϊόντα των οποίων η αποθεματοποίηση άρχισε κατά τη διάρκεια της περιόδου αυτής, χωρίς να λαμβάνεται υπόψη το τέλος της περιόδου αποθεματοποίησης.
Άρθρο 17
Ο συντελεστής μετατροπής που εφαρμόζεται στην προκαταβολή είναι η αντιπροσωπευτική τιμή που ισχύει την τελευταία μέρα του μηνός για τον οποίο ζητήθηκε η προκαταβολή. Στην περίπτωση η περίοδος αλιείας παρατείνεται πέραν της 31ης Δεκεμβρίου του σχετικού έτους, η αντιπροσωπευτική τιμή που εφαρμόζεται στην προκαταβολή για τον ή τους σχετικούς με την παράταση αυτή μήνες είναι η τιμή που ισχύει στις 31 Δεκεμβρίου.
Ο συντελεστής μετατροπής που εφαρμόζεται στην πριμοδότηση είναι η αντιπροσωπευτική τιμή που ισχύει στις 31 Δεκεμβρίου του τρέχοντος έτους, ακόμη και στην περίπτωση κατά την οποία η περίοδος αλιείας παρατείνεται πέραν της ημερομηνίας αυτής.
Άρθρο 18
1. Τα κράτη μέλη ανακοινώνουν στην Επιτροπή, πριν από την 1η Μαρτίου 1986, το όνομα και τη διεύθυνση του ή των οργανισμών που έχουν ορισθεί για τον έλεγχο καθώς και τα μέτρα που ελήφθησαν για την εφαρμογή του καθεστώτος της πριμοδότησης αποθεματοποίησης.
2. Τα κράτη μελη ανακοινώνουν κάθε τρίμηνο στην Επιτροπή τις ποσότητες των προϊόντων που αποθεματοποιήθηκαν, κατανεμημένες ανά κατηγορίες, τους τρόπους αποθεματοποίησης που χρησιμοποιήθηκαν και τις μέσες τιμές χονδρικής πώλησης των προϊόντων τα οποία αποθεματοποιήθηκαν, για τα σχετικά είδη κατά τη διάρκεια του προηγούμενου τριμήνου.
Άρθρο 19
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Φεβρουαρίου 1986.

Labels: 3
19
6